钦定古今图书集成/明伦汇编/交谊典/第014卷 > 《赠阴梁州》荀济
## 钦定古今图书集成/明伦汇编/交谊典/第014卷 > 《赠阴梁州》荀济

梁州刺史阴子春左迁，济作大诗赠之，文传时俗。或称于帝者，帝曰：“个人虽有，才，乱俗好，反不可用。” 济以不得志，常怀悒怏，二十馀载。后以论佛法奔魏。

副尉西域返，伏波南海还。坎𡒄多构难，郁怏少腾迁。
孰云功未立，宁是契不全。直为逢迎寡，良由听受偏。
若人本高绝，芬馥迈兰荃。驱车趋折坂，匡坐酌凉泉。
洗帻岂虚唱，席皮良信然，群醉嫉孤醒，众“恐独妍。
龙旗翻委郁，鹢轴更回邅。鶤势终横海，鹏力会冲天。
昔余遇知己，一面深千祀。纡人重结袜，辱德逾过市。
诗酒悦风云，琴歌赏桃李。淹留汉水曲，契阔渝川涘。
结绶惟贡公，推名实鲍子。徒然怀伏剑，终无报国士。
高怀不可忘，剑意何能已。已作金兰契，何言云雨别。
咄嗟改容鬓，俄顷弥年岁。”海曲穷地表，江源渺天际。
云泥已殊路，暄凉讵同节。柳絮亟如丝，梅花屡成雪。
月落桂阴远，风起萱条结。鹤舞想低昂，鶤弦梦清切。
闻君戍灵关，瓜时犹未还。数汎明月沼，频游向日湾金碧应髣髴，轮镜几登攀。复承西归后，将兵出湖口。
经过道路长，往来日月久。玉体何容歇，金浆故应有。
阳台可䜩私，章华堪置酒。既弹赵人瑟，复击秦人缶。
缶瑟多奇调，秦赵饶姝妙。得意在双眸，“倾城犹一笑，
伯喈恩实早。”十柱夭终少。殁等盛姬伤，存同魏车照。
君子笃久要，宿昔盛宾僚。依依集鳞羽，眷眷共枝条。
一朝限岐路，万里异波潮。容仪虽眇眇，梦想尚昭昭。
新人不相识，故人讵相忆。杳杳间山川，迢迢阻音息。
各附青云远，“讵假排虚力。”风月接欢宴，酒醴承颜色。
安知慕俦者，潺潺涕沾轼。仆本不平人，悲愁眉亦嚬。
年来空自老，岁去不知春。未能全体命，于中欲问津。
《五噫》如适越，《十上》似游秦。肌肤积霜露，膂力倦风尘。
乌裘日日故，白发朝朝新。人生感意气，相知无富贵。
怀赵实廉颇，思燕唯乐毅。大选咆咻士，广募嫖姚尉。
映月比刀环，瞻星看剑气。郢路一迢远，长楸几歔欷。
渤海水尚宽，崦嵫日犹未。丈夫志四海，儿女多辞费。
待余济浊河，从君宿清渭。